Viktorija Georgieva

Viktorija Georgieva (bulgarsk: Виктория Георгиева, født 21. september 1997 i Varna i Bulgaria), best kjent under artistnavnet Victoria, er en bulgarsk sanger og låtskriver. Hun innledet en profesjonell musikerkarriere etter å ha deltatt i sesong fire av X Factor Bulgaria. Hun skulle ha representert Bulgaria i Eurovision Song Contest 2020 i Rotterdam med sangen «Tears Getting Sober». 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020. Hun representerte i stedet Bulgaria i konkurransen i 2021 med låten «Growing Up Is Getting Old».

Karriere 
Georgieva startet å synge som elleveåring, og etter kort tid begynte hun i vokalstudioet «Angel Voices», der hun hadde Atanaska Liptsjeva som sanglærer. Georgieva deltok i auditionrundene i de tre første sesongene av X Factor Bulgaria, men gikk aldri videre – mye på grunn av sin unge alder. I 2015, etter tre forsøk, gikk hun imidlertid videre til finalerundene. Hun ble slått ut i uke 9.

Til tross for at hun ikke vant talentkonkurransen, fikk Georgieva et tilbud fra Virginia Records, som hun avslo. I 2016 signerte hun imidlertid for Monte Music, og 10. juni 2016 slapp hun sin første singel, «Nisjto slutsjajno» med artistene VenZy og Niki Bakalov. Hun slapp sin første engelskspråklige singel, «I Wanna Know» i 2019, og hennes debutalbum er planlagt utgitt i 2020.

I november 2019 kunngjorde den bulgarske kringkasteren Bulgarias nasjonale televisjon (BNT) at Georgieva skulle representere Bulgaria i Eurovision Song Contest 2020 i Nederland. Sangen hennes, «Tears Getting Sober», ble offentliggjort mars 2020. På grunn av koronavirusutbruddet i Europa vinteren 2020 besluttet imidlertid EBU å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19. BNT besluttet samme vår at Victoria i stedet skulle representere landet i Eurovision Song Contest 2021, men med sangen «Growing Up Is Getting Old».

Hun deltok i semifinale 2 torsdag 20. mai og endte på en tredjeplass, Hun kvalifiserte seg til finalen lørdag 22. mai i Rotterdam Ahoy, der hun endte på en ellevteplass.

Diskografi

EP-er

Singler

Referanser

Eksterne lenker 
 
 
 

Bulgarske sangere
Personer fra Varna
Deltakere i Eurovision Song Contest 2020
Deltakere i Eurovision Song Contest 2021